РЕШЕНИЕ НА СЪВЕТА
от 9 юни 2009 година
за назначаване на съдия в Съда на публичната служба на Европейския съюз
(2009/474/ЕО, Евратом)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 225а от него,
като взе предвид Договора за създаване на Европейската общност за атомна енергия, и по-специално член 140б от него,
като има предвид, че:
(1)
Съдът на публичната служба на Европейския съюз (наричан по-долу „Съдът на публичната служба“) бе създаден с Решение 2004/752/ЕО, Евратом на Съвета (1). За тази цел с решението бе добавено приложение към Протокола относно статута на Съда (наричано по-долу „приложение I към статута на Съда“).
(2)
С Решение 2005/150/ЕО, Евратом (2) Съветът определи условията и реда, уреждащи подаването и разглеждането на кандидатурите с оглед назначаването на съдия в Съда на публичната служба, предвидено в член 3, параграф 2 от приложение I към статута на Съда.
(3)
С Решение 2005/49/ЕО, Евратом (3) Съветът определи правилата за дейността на комитета, предвиден в член 3, параграф 3 от приложение I към статута на Съда (наричан по-долу „комитетът“).
(4)
Във връзка с оставката на един от съдиите на Съда на публичната служба, на 6 март 2009 г. беше публикувана публична покана за подаване на кандидатури с оглед назначаването на съдия в Съда на публичната служба за периода от 1 септември 2009 г. до 31 август 2015 г. (4)
(5)
Комитетът проведе заседания на 26 март, на 7 май и на 25 и 26 май 2009 г. В резултат от работата си той изготви становището и списъка, предвидени в член 3, параграф 4 от приложение I към статута на Съда.
(6)
Съдиите в Съда на публичната служба се назначават от Съвета в съответствие с член 225а, четвърта алинея от Договора за ЕО и член 140б, четвърта алинея от Договора за Евратом.
(7)
Следователно е уместно да се назначи едно от лицата, посочени в списъка, предвиден в член 3, параграф 4 от приложение I към статута на Съда, като се осигури балансиран състав на Съда на публичната служба на най-широка географска основа сред гражданите на държавите-членки, както и по отношение на представените национални правни системи, както е предвидено в член 3, параграф 1 от приложение I към статута на Съда,
РЕШИ:
Член 1
Maria Isabel ROFES i PUJOL се назначава в Съда на публичната служба на Европейския съюз за период от шест години, считано от 1 септември 2009 г. до 31 август 2015 г.
Член 2
Настоящото решение поражда действие от деня след публикуването му в Официален вестник на Европейския съюз.
Член 3
Настоящото решение се публикува в Официален вестник на Европейския съюз.
Съставено в Люксембург на 9 юни 2009 година.